《晚过易水吊荆轲》
清代·鄂恒

夕阳欲堕天茫茫，风狂振地惊沙黄。易水当前忽横道，寒流呜沙摧肝肠。

忆昔荆轲自此去，悲歌见志慨以慷。誓不生还报太子，冲冠怒已倾秦皇。

献图上殿舞阳怯，霜锋陡闪虹霓光。祖龙绕柱骇且走，虎狼不得夸刚强。

吾谋不就吾死耳，受恩敢以头颅偿。食人之食死人事，壮哉此语卿能当。

或云计则谬，剑术非其长。责人无难古所病，懦夫壮士谁低昂。

六国谋臣尽踵此，岂待楚火焚咸阳。英雄报君只有死，利钝成败归苍苍。

此时月出寒于霜，欲持杯水酬国殇。冰澌凛冽手易伤，吊古不见空徬徨。

北风复起号枯杨，恍闻击筑声悲凉，壮魂或来依我傍。

作者简介：清满洲正黄旗人，伊尔根觉罗氏，字松亭。道光六年进士。累官至陕西知府。有《求是山房集》、《味雪斋诗钞》。